

Budapest Főváros XX. kerület,

Pesterzsébet Önkormányzatának

**POLGÁRMESTERE**

1201 Budapest, Kossuth Lajos tér 1.

Tel.: 283-0549, Fax: 283-0061

www.pesterzsebet.hu

**Tárgy**: Javaslat a *„Virtuális Erőmű Program - Energiatudatos önkormányzat”* pályázaton történő részvételre

**Tisztelt Képviselő-testület!**

A Magyar Innováció és Hatékonyság Nonprofit (MI6) NKft. (a továbbiakban: MI6 NKft.) 2011 óta üzemelteti a Virtuális Erőmű Programot, melyben a hazai önkormányzatok, vállalkozások, intézmények és iskolák energiahatékonysági megtakarításait és megújuló energia termelését gyűjti.

A MI6 NKft. a köztársasági elnök által fővédnökölt és az Európai Bizottság által a legjobb három uniós energiahatékonysági program egyikének választott Virtuális Erőmű Programot működteti, partnerségben az NFFT-vel, a KEH-el, a BM-el, ITM és a PM-el, valamint az EMMI-vel és a fővárossal. A program együttműködő tagjai továbbá az önkormányzati szövetségek (MJVSZ, TÖOSZ, MÖOSZ), vagy az iskolákat összefogó Klebelsberg Központ. A partnerek „bebankolják” a megvalósított beruházásaikhoz tartozó megtakarított vagy megújuló alapon termelt energiát, vagy vállalásaikat ilyen akciók megtételére, melyet a szakértők erőművi kapacitásra számítanak át egy egyedülálló, megtakarításokból felépülő, virtuális erőműben, mely már a 6. legnagyobb erőmű az országban.

A pályázók a fenntarthatósági vállalásaikért és eredményeikért elismerésben és díjban részesülnek, melyet a köztársasági elnök fővédnöksége mellett a Parlamentben vehetnek át évente kétszer, tavasszal és ősszel.

Az Energiatudatos Önkormányzat Díj megszerzéséhez az alábbi lépésekre van szükség:

1. A pályázati formanyomtatvány (1. melléklet) kitöltése és beküldése.

2. Regisztrációs díj befizetése:

A pályázat eljárási díja a település lakosságszámától függően sávos, a pályázat benyújtá­sával, számla ellenében fizetendő.  Pesterzsébet (10 000 fő feletti település) esetében 95.000 Ft + áfa. A számlát az MI6 Nkft. állítja ki és juttatja el a pályázatban megadott címre, a pályázat benyújtása után, a kiállítástól számított 8 napos fizetési határidővel.

3. Energiahatékony önkormányzat díj esetén hitelesített számítási módszertanunk szerint kiszámításra kerül, hogy a projekt mennyivel járul hozzá a Virtuális Erőmű építéséhez. Ezt nevezzük “bebankolásnak”.

4. A pályázat elbírálásáról a MI6 NKft. munkatársai e-mailben értesítik a kapcsolattartót.

5. Sikeres pályázat esetén egy rövid összefoglaló publikálása az elnyert díjról az önkormányzat weboldalán.

6. Védjegyhasználati nyilatkozat megküldése.

A pályázatban bemutathatók a TOP, KEHOP, EFOP stb. forrásból, valamint az egyéb uniós (pl. LIFE) vagy hazai központi, illetve helyi költségvetési forrásból (1) megvalósítani tervezett és (2) megvalósítás alatt álló energetikai és klímavédelmi beruházások.

A pályázatban elnyerhető címek:

Energiatudatos Önkormányzat Címet kaphatnak azok az önkormányzatok, amelyek kész tervekkel és ezekre épülő benyújtott pályázatokkal, így erős elkötelezettséggel rendelkeznek az energiatudatosság iránt.

Energiahatékony Önkormányzat Címet kaphatnak azok az önkormányzatok, amelyek a kész terveken és benyújtott pályázatokon túl megvalósított és lezárt energetikai beruházásokkal, így mérhető megtakarításokkal vagy mérhető megújuló energiatermeléssel rendelkeznek.

Figyelemmel a már benyújtott energetikai pályázatokra, az Energiatudatos Önkormányzat díj elnyerésére van Önkormányzatunknak reális esélye.

A pályázat benyújtási határideje: 2020. február 7.

A pályázaton való részvételhez a Képviselő-testület döntése szükséges, ezért kérem döntésüket a határozati javaslatban foglaltakról.

**HATÁROZATI JAVASLAT:**

Budapest Főváros XX. kerület Pesterzsébet Önkormányzatának Képviselő-testülete úgy dönt, hogy

I. részt vesz *„A Virtuális Erőmű Program - Energiatudatos önkormányzat”* pályázaton.

II. nyilatkozik, hogy biztosítja a pályázathoz szükséges 95.000,- Ft + ÁFA összegű saját forrás fedezetét az Önkormányzat 2020. évi költségvetésében a kötelező feladatai ellátásának veszélyeztetése nélkül.

III. felkéri a polgármestert, hogy a pályázat benyújtása iránt határidőben intézkedjen, és a határozat végrehajtása érdekében a szükséges intézkedéseket tegye meg.

**Felelős**: Szabados Ákos polgármester

**Határidő**: 2020. február 7.

A határozati javaslat elfogadása egyszerű szótöbbséget igényel.

Az előterjesztést tárgyalja: Környezetvédelmi és Városfejlesztési Bizottság

Az előterjesztést készítette: Kernné dr. Kulcsár Dóra osztályvezető (VGO)

dr. Varga Mariann osztályvezető-helyettes (VGO)

Előterjesztés egyeztetve: Lehoczki Péterné osztályvezetővel (PSZO)

Budapest, 2020. január …

**Szabados Ákos**

polgármester

Mellékletek:

* 1. sz.: Pályázati formanyomtatvány
* 2. sz.: Pályázati felhívás